
A testtartás vizsgálata és Klapp módszer segítségével történő korrekciója óvodások körében

Kulcsszavak: testtartás; tartáshibák; óvodások; Klapp módszer
Bevezetés: Az óvodások mindennapi életébe beépített testtartás javító gyakorlatok
segítségével csökkenthető a későbbi életkorra jellemző tartáshibák kockázata, hosszútávon
pedig a degeneratív gerincbetegségek kialakulása.
Célok, hipotézisek: Feltételeztük, hogy már óvodás korban is mérhetőek testtartásbeli
eltérések. Célunk volt óvodás gyermekek testtartását felmérni és a Klapp módszer elemeiből
összeállított specifikus mozgásprogram testtartásra gyakorolt hatását megvizsgálni 5-6 éves
gyermekek körében.
Módszerek: Vizsgálatainkat két csoportban, egy torna programban részt vevő csoportban
(átlag életkor 5,73±0,46 év (n=15) (lány:fiú 10:5) és egy kontroll csoportban (átlag életkor
5,00±0,00 (n=15) (lány:fiú 8:7) végeztük. A tornaprogramot megelőzően és azt követően
elvégzett vizsgálatainkat öt különböző kategóriába osztottuk fel. Az általános paraméterek
(nem, életkor, testmagasság, testsúly, BMI) felvételét követően elvégeztük a testtartást
vizsgáló Fal-occiput távolság, Ujj-talaj távolság és Lateral scapular slide teszteket. A gerinc
és a mellkas mobilitásának megállapítására a következő teszteket alkalmaztuk: Delmas
index, Schober I-II teszt, Szfinx- és Cobra teszt és a mellkas kitérés mérése. A 90-90 teszt
segítségével vizsgáltuk a hamstring izomcsoport flexibilitását. A törzsizomzat erejének
meghatározására a Matthias és a Plank tesztet végeztük el. A tornaprogram 8 héten keresztül
heti 1 alkalommal 60 percben valósult meg 15 gyermek részvételével. Kutatásunk
erősségének tekinthető, hogy, szakirodalmi adatok alapján, a kúszó gyakorlatok révén
kifejezett javulást érhetünk el a gyerekek testtartásában. Nehézségként említhető a
gyakorlatok elsajátítása, illetve a nagy létszámból adódó fegyelmezési problémák.
Eredmények: A tornaprogram elteltével, a visszamérés során, a torna csoportban
szignifikáns javulást tapasztaltunk a felmért tesztek többsége tekintetében: Delmas index
(p<0,05); Szfinx teszt (p<0,01) Plank teszt (p<0,001); 90-90 teszt (jobb (p<0,01) és bal
(p<0,05) oldalon); Ujj-talaj távolság (p<0,05); Schober I teszt (p<0,01). A kontroll csoport
a tesztek kiinduló értékeihez mérten, a vizsgált időszak végén stagnálást vagy romlást
mutatott.
Ősszefoglalás: A felmért tesztek eredményei alapján megállapíthatjuk, hogy a tornaprogram
a résztvevő gyermekek testtartásában pozitív irányú változást eredményezett.
Eredményeink tükrében fontosnak tartjuk preventív célzattal már óvodás korban
megtanítani a helyes testtartás alapelveit.



